ชูหุ้นเอเชียแปซิฟิก
ซีไอเอ็มบีฯ ส่ง "ทริกเกอร์ฟันด์" ลุยซื้อหุ้นเอเชียแปซิฟิกต่อ หลังกองเดิมกำไร มองแนวโน้มยังรุ่ง
11 พ.ย. 2557

ซีไอเอ็มบีฯ ส่ง "ทริกเกอร์ฟันด์" ลุยซื้อหุ้นเอเชียแปซิฟิกต่อ หลังกองเดิมกำไร มองแนวโน้มยังรุ่ง 
นายจุมพล สายมาลา ประธาน เจ้าหน้าที่ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล เปิดเผยว่า บริษัทเปิดเสนอขายกองทุนเปิดซีไอเอ็มบี-พรินซิเพิล เอเชีย แปซิฟิก ไดนามิก อินคัม อิควิตี้ ทริกเกอร์ 3+3 เสนอขายครั้งแรกและครั้งเดียวในวันที่ 10-14 พ.ย. 2557 มูลค่าโครงการ 1,500 ล้านบาท จองซื้อขั้นต่ำ 5,000 บาท 
กองทุนจะลงทุนผ่านกองทุนหลัก คือ CIMB-Principal Asia Pacific Dynamic Income Fund บริหารโดย CIMB-Principal Asset Management Berhad, Malaysia เน้นลงทุนในหุ้นบริษัทจดทะเบียนภูมิภาคเอเชียแปซิฟิก ยกเว้นญี่ปุ่น โดยบริหารเชิงรุกและปรับเปลี่ยนการลงทุนตามภาวะตลาด สามารถลงทุนได้ทั้งหุ้น รีท ตราสารหนี้ และเงินสด 
นายจุมพล กล่าวว่า บริษัทมองว่าเศรษฐกิจโลกมีแนวโน้มฟื้นตัวไปในทิศทางที่ดีขึ้น จากการดำเนินนโยบายกระตุ้นเศรษฐกิจโดยธนาคารกลางของประเทศญี่ปุ่น และธนาคารกลางของยุโรป (อีซีบี) ส่งผลบวกต่อภูมิภาคเอเชียแปซิฟิก ซึ่งเป็นฐานการผลิตของโลก โดยเฉพาะภาคการส่งออก กลุ่มประเทศในภูมิภาคก็ดำเนินนโยบายกระตุ้นการเติบโตทางเศรษฐกิจผ่านเมกะโปรเจกต์ทั้งภาครัฐและการลงทุนภาคเอกชน ตลอดจนการกระตุ้นการบริโภค ซึ่งส่งผลให้บริษัทจดทะเบียนต่างๆ มีกำไรที่เติบโตขึ้นอย่างชัดเจน และมีแนวโน้มที่นักวิเคราะห์จะปรับเพิ่มกำไรในอนาคต ซึ่งปัจจัยดังกล่าวจะส่งผลดีโดยตรงต่อกองทุน 
สำหรับกองทุนหลักยังมีจุดเด่น คือ การตั้งเป้าหมายการบริหารในแต่ละปีให้ได้ผลตอบแทนอย่างน้อย 8% ซึ่งในช่วงที่ผ่านมากองทุนสามารถสร้างผลตอบแทนสูงถึง 75.52% หรือเฉลี่ยปีละ 25.17% ในช่วง 3 ปีที่ผ่านมา ข้อมูล ณ 30 ก.ย. 2557 โดยเป็นกองทุนที่ได้รับการจัดอันดับถึง 5 ดาวจากมอร์นิ่งสตาร์ จากผลการดำเนินงานดีเด่นในช่วง 3 ปี 
นอกจากนี้ กองทุนหลักสามารถสร้างผลตอบแทนที่ดีได้ต่อเนื่อง นับตั้งแต่ต้นปี- 30 ก.ย. 2557 ผลตอบแทน 10.32% เทียบกับดัชนีเปรียบเทียบที่ 5.94% ในขณะที่ผลตอบแทนย้อนหลัง 3 เดือน อยู่ที่ 2.03% ส่วน 6 เดือน อยู่ที่ 6.59% และ 1 ปี อยู่ที่ 17.27% เทียบกับดัชนีเปรียบเทียบที่ 1.94% 3.92% และ 8% ตามลำดับ 
นายจุมพล กล่าวว่า สำหรับกองทุนเปิดซีไอเอ็มบี-พรินซิเพิล เอเชีย แปซิฟิก ไดนามิก อินคัม อิควิตี้ ทริกเกอร์ 3+3 ตั้งเป้าหมายผลตอบแทนประมาณ 6% ต่อปี ในระยะเวลา 12 เดือน โดยจะรับซื้อคืนหน่วยลงทุนครั้งที่ 1 เมื่อกองทุนมีมูลค่าหน่วยลงทุนมากกว่า หรือเทียบเท่า 10.30 บาท/หน่วย โดยจะรับซื้อคืนในอัตรา 0.30 บาท/หน่วย 
สำหรับครั้งที่ 2 เมื่อกองทุนมีมูลค่าหน่วยลงทุนมากกว่าหรือเท่ากับ 10.60 บาท/หน่วย หากภายในระยะเวลา 12 เดือนแรกนับจากวันจดทะเบียนทรัพย์สินของโครงการไม่เกิดเหตุการณ์ดังกล่าว หรือเกิดเหตุการณ์ตามเงื่อนไขการรับซื้อคืนไม่ครบทั้งสองครั้ง บริษัทจะเปิดให้ผู้ถือหน่วยลงทุนสามารถขายคืนหน่วยลงทุนได้ในภายหลัง 
นอกจากนี้ ในช่วงที่ผ่านมากองทุนเปิดซีไอเอ็มบี-พรินซิเพิล เอเชีย แปซิฟิก ไดนามิก อินคัม อิควิตี้ ทริกเกอร์ 2x4 ซึ่งมีนโยบายลงทุนหุ้นในเอเชียแปซิฟิก ยกเว้นญี่ปุ่น สร้างผลตอบแทนจนถึงเป้าหมายแรกที่กำหนดไว้ เมื่อวันที่ 31 ต.ค.ที่ผ่านมา โดยใช้ระยะเวลาเพียง 24 วันทำการ นับจากวันจดทะเบียน 30 ก.ย. ซึ่งเป็นไปตามที่ทางบริษัทคาดการณ์ว่าภูมิภาคเอเชียแปซิฟิกมีแนวโน้มการเติบโตทางเศรษฐกิจสูง รวมทั้งผลักดันนโยบายต่างๆ กระตุ้นเศรษฐกิจให้เติบโต ทำให้ที่ผ่านมาผลตอบแทนกองทุนเพิ่มขึ้นจนสู่เป้าหมายในระยะเวลาไม่นาน